FI Euroopan unionin virallinen lehti L 68/26

KOMISSION ASETUS (EU) 2015/414,

annettu 12 päivänä maaliskuuta 2015,

Euroopan parlamentin ja neuvoston direktiivin 2002/46/EY muuttamisesta siltä osin kuin on kyse ravintolisien valmistuksessa käytettävästä aineesta (6S)-5-metyylitetrahydrofoolihappo, glukosamiinisuola

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ravintolisiä koskevan jäsenvaltioiden lainsäädännön lähentämisestä 10 päivänä kesäkuuta 2002 annetun Euroopan parlamentin ja neuvoston direktiivin 2002/46/EY (1) ja erityisesti sen 4 artiklan 5 kohdan,

sekä katsoo seuraavaa:

(1) Direktiivin 2002/46/EY liitteessä II vahvistetaan luettelo vitamiini- ja kivennäisaineista sekä niistä jokaisen osalta ne muodot, joita voidaan käyttää ravintolisien valmistuksessa. Direktiivin 2002/46/EY liitteet I ja II on korvattu komission asetuksella (EY) N:o 1170/2009 (2).

(2) Direktiivin 2002/46/EY 14 artiklan mukaisesti vitamiini- ja kivennäisaineita koskevat säännökset, joilla saattaa olla vaikutusta kansanterveyteen, annetaan Euroopan elintarviketurvallisuusviranomaisen, jäljempänä ’elintarviketurvallisuusviranomainen’, kuulemisen jälkeen.

(3) Aineen (6S)-5-metyylitetrahydrofoolihappo, glukosamiinisuola lisäämistä direktiivin 2002/46/EC liitteessä II olevaan luetteloon folaatin lähteenä koskevan pyynnön perusteella elintarviketurvallisuusviranomainen antoi 11 päivänä syyskuuta 2013 tieteellisen lausunnon (3) aineesta (6S)-5-metyylitetrahydrofoolihappo, glukosamiinisuola ravintolisiin ravitsemuksellisessa tarkoituksessa lisättynä folaatin lähteenä ja tästä lähteestä saadun folaatin biologisesta hyötyosuudesta.

(4) Elintarviketurvallisuusviranomaisen lausunnon mukaan aineen (6S)-5-metyylitetrahydrofoolihappo, glukosamiinisuola käyttö ravintolisissä ei aiheuta turvallisuuden kannalta huolta folaatin lähteenä.

(5) Elintarviketurvallisuusviranomaisen antaman myönteisen lausunnon nojalla aine (6S)-5-metyylitetrahydrofoolihappo, glukosamiinisuola olisi lisättävä direktiivin 2002/46/EY liitteessä II vahvistettuun luetteloon.

(6) Aine (6S)-5-metyylitetrahydrofoolihappo, glukosamiinisuola kuuluu elintarvikkeiden uusiin ainesosiin, ja sen markkinoille saattamiselle annettiin lupa komission täytäntöönpanopäätöksellä 2014/154/EU (4).

(7) Intressitahoja on kuultu elintarvikeketjua sekä eläinten ja kasvien terveyttä käsittelevän neuvoa-antavan ryhmän kautta, ja saadut kommentit on otettu huomioon.

(8) Sen vuoksi direktiiviä 2002/46/EY olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Lisätään direktiivin 2002/46/EY liitteessä II olevan A kohdan 10 alakohtaan (FOLAATTI) c alakohta seuraavasti:

”c) (6S)-5-metyylitetrahydrofoolihappo, glukosamiinisuola”

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä maaliskuuta 2015. Komission puolesta Puheenjohtaja Jean-Claude JUNCKER

(1) EYVL L 183, 12.7.2002, s. 51.

(2) Komission asetus (EY) N:o 1170/2009, annettu 30 päivänä marraskuuta 2009, Euroopan parlamentin ja neuvoston direktiivin 2002/46/EY ja Euroopan parlamentin ja neuvoston asetuksen (EY) N:o 1925/2006 muuttamisesta siltä osin kuin on kyse sellaisten vitamiinien ja kivennäisaineiden ja niiden muotojen luetteloista, joita voidaan lisätä elintarvikkeisiin, ravintolisät mukaan luettuina (EUVL L 314, 1.12.2009, s. 36).

(3) EFSA Journal 2013;11(10): 3358.

(4) Komission täytäntöönpanopäätös 2014/154/EU, annettu 19 päivänä maaliskuuta 2014, luvan antamisesta aineen (6S)-5-metyylitetrahydrofoolihappo, glukosamiinisuola saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti (EUVL L 85, 21.3.2014, s. 10).